Oznámenie Komisie Európskemu parlamentu podľa článku 251 ods. 2 druhého pododseku Zmluvy o ES o spoločnej pozícii Rady k prijatiu smernice Európskeho parlamentu a Rady, ktorou sa zrušuje smernica 2003/55/ES o spoločných pravidlách pre vnútorný trh so zemným plynom /* KOM/2008/0907 v konečnom znení/2 - COD 2007/0196 */





[pic] | KOMISIA EURÓPSKYCH SPOLOČENSTIEV | Brusel, 12.1.2009 KOM(2008) 907 v konečnom znení 2007/0196 (COD) OZNÁMENIE KOMISIE EURÓPSKEMU PARLAMENTU podľa článku 251 ods. 2 druhého pododseku Zmluvy o ES o spoločnej pozícii Rady k prijatiu smernice Európskeho parlamentu a Rady, ktorou sa zrušuje smernica 2003/55/ES o spoločných pravidlách pre vnútorný trh so zemným plynom 2007/0196 (COD) OZNÁMENIE KOMISIE EURÓPSKEMU PARLAMENTU podľa článku 251 ods. 2 druhého pododseku Zmluvy o ES o spoločnej pozícii Rady k prijatiu smernice Európskeho parlamentu a Rady, ktorou sa zrušuje smernica 2003/55/ES o spoločných pravidlách pre vnútorný trh so zemným plynom 1. SÚVISLOSTI Návrh predložený Európskemu parlamentu a Rade [dokument KOM(2007) 529 – 2007/0196 (COD)] dňa: | 19. 9. 2007 | Stanovisko Európskeho hospodárskeho a sociálneho výboru doručené dňa: | 22. 4. 2008 | Stanovisko Výboru regiónov doručené dňa: | 10. 4. 2008 | Stanovisko Európskeho parlamentu (prvé čítanie) doručené dňa: | 9. 7. 2008 | Spoločná pozícia prijatá jednomyseľne dňa: | [ 9. 1. 2008] | 2. CIEĽ NÁVRHU KOMISIE Tento návrh je súčasťou tretieho balíka legislatívnych opatrení súvisiacich s vnútorným trhom EÚ s plynom a elektrickou energiou (ďalej len „tretí balík“) a zahŕňa dve smernice a tri nariadenia. Hlavným cieľom balíka je zaviesť regulačný rámec potrebný na zabezpečenie plnej účinnosti otvorenia trhu a na vytvorenie jednotného trhu EÚ s plynom a elektrickou energiou v záujme občanov a priemyselných odvetví Európskej únie. To pomôže udržiavať čo najnižšie ceny, ako aj zvyšovať kvalitu služieb a bezpečnosť dodávky. Dosahuje sa to prostredníctvom týchto hlavných opatrení: - účinnejším regulačným dohľadom nezávislých národných regulačných orgánov, - zriadením agentúry s cieľom zabezpečiť účinnú spoluprácu medzi národnými regulačnými orgánmi, ako aj prijímať rozhodnutia o všetkých významných cezhraničných otázkach, - povinnou spoluprácou medzi prevádzkovateľmi sústav s cieľom harmonizovať všetky pravidlá týkajúce sa prenosu elektrickej energie v rámci Európy a koordinovať plánovanie investícií, - účinným oddelením výroby a prenosu elektrickej energie s cieľom vylúčiť akýkoľvek konflikt záujmov, podporovať investície do sústav a predchádzať akémukoľvek diskriminačnému správaniu, - zvýšenou mierou transparentnosti a lepším fungovaním maloobchodného trhu, - zvýšenou mierou solidarity a regionálnej spolupráce medzi členskými štátmi s cieľom zabezpečiť väčšiu bezpečnosť dodávky. 3. PRIPOMIENKY K SPOLOČNEJ POZÍCII 3.1. Všeobecné pripomienky Spoločné pozície prijaté Radou k piatim právnym textom, ktoré vytvárajú tretí balík, zahŕňajú všetky základné prvky návrhu Komisie potrebné na zabezpečenie riadneho fungovania vnútorného trhu s plynom a elektrickou energiou a v širšom zmysle na dosiahnutie hlavných uvedených cieľov. Komisia preto môže pozíciu vo všeobecnosti podporiť (pozri bod 3.2). V prvom čítaní sa pozornosť zamerala na dosiahnutie dohody v rámci Rady. Pozmeňujúce a doplňujúce návrhy prijaté Európskym parlamentom preto neboli formálne začlenené do spoločnej pozície. Na tento účel sa uskutočnia rokovania v priebehu druhého čítania. Niektoré pozmeňujúce a doplňujúce návrhy prijaté Európskym parlamentom sa však v spoločnej pozícii zohľadnili (pozri bod 3.3). Komisia je toho názoru, že viaceré pozmeňujúce a doplňujúce návrhy nezahrnuté do spoločnej pozície by sa mali zohľadniť v druhom čítaní (pozri bod 3.4). 3.2. Konkrétne pripomienky Hlavné zmeny uvedené v návrhu Komisie sú nasledujúce. 3.2.1 Účinné oddelenie V spoločnej pozícii sa podporujú tri možnosti súvisiace s účinným oddelením, plynom a elektrickou energiou. Prijímajú sa možnosti oddelenia vlastníctva a nezávislého prevádzkovateľa sústavy (NPS). Komisia aj naďalej považuje oddelenie vlastníctva za najlepšie riešenie. Rada vo svojej spoločnej pozícii uviedla tretiu možnosť, ktorou je nezávislý prevádzkovateľ prepravnej sústavy (NPPS) a ktorá umožňuje prevádzkovateľom prepravnej sústavy (PPS), aby boli aj naďalej súčasťou integrovaného podniku, ale zároveň poskytuje podrobné pravidlá v oblasti autonómie, nezávislosti a investícií, ako aj osobitnú doložku o revízii, ktorá môže viesť k legislatívnym návrhom. Komisia je toho názoru, že tieto podrobné pravidlá umožňujú primeraný rozsah účinného oddelenia. Komisia môže akceptovať možnosť NPPS ako súčasť celkového kompromisu, ale takáto možnosť nesmie byť slabšia ako spoločná pozícia a musí obsahovať čo najsilnejšie prvky, ktoré umožní politický kompromis. Na rozdiel od návrhu Komisie sa v rámci oddelenia vlastníctva povoľuje menšinové vlastníctvo, ale bez hlasovacích práv, čím sa predchádza akémukoľvek krížovému vplyvu. V rámci všetkých možností musí byť PPS certifikovaný národným regulačným orgánom. V spoločnej pozícii sa však vypúšťa záväzná úloha Komisie týkajúca sa dohľadu v rámci certifikačného postupu a namiesto nej sa zavádza povinnosť národných regulačných orgánov „v čo najväčšej miere prihliadať“ k stanovisku Komisie. V spoločnej pozícii sa takisto ustanovuje článok, na základe ktorého sa umožňuje členským štátom prijímať opatrenia na zabezpečenie rovnakých podmienok za predpokladu, že sú tieto opatrenia primerané, nediskriminačné a transparentné a že sú v súlade so Zmluvou o ES. Takéto opatrenia môžu nadobudnúť účinnosť až po tom, ako ich schváli Komisia. Podľa názoru Komisie sa týmto ustanovením dosahuje správna rovnováha medzi uznaním možnosti existencie viacerých modelov oddelenia na vnútornom trhu s energiou a umožnením členským štátom, aby zabezpečovali rovnaké podmienky v rámci svojho územia, pokiaľ ide o tieto rôzne modely. Uvedený článok sa preto môže akceptovať. Pokiaľ ide o doložku o tretích krajinách, v návrhu Komisie sa uviedla potreba medzinárodnej dohody s cieľom umožniť investorom z tretích krajín získať kontrolu nad prepravnými sústavami EÚ. Investori z tretích krajín takisto museli dodržiavať pravidlá o oddelení vlastníctva pri záväznom dohľade Komisie. V spoločnej pozícii už nie je dohoda s treťou krajinou podmienkou na umožnenie kontroly investora z príslušnej tretej krajiny. V rámci certifikačného postupu musia členské štáty okrem plnenia akejkoľvek z troch možností oddelenia zamietnuť certifikáciu, ak by sa jej udelením ohrozila bezpečnosť dodávky energie príslušného členského štátu alebo Spoločenstva. Národný regulačný orgán musí uskutočniť konzultácie s Komisiou a „v čo najväčšej miere“ prihliadať k jej stanovisku. V spoločnej pozícii sú zachované základné ciele návrhu Komisie, a je preto akceptovateľná ako súčasť celkového kompromisu. 3.2.2 Národné regulačné orgány Návrh Komisie sa v zásade podporuje, pokiaľ ide o zriadenie národných regulačných orgánov nezávislých od vládnych orgánov a zabezpečenie rozsiahlych právomocí v súvislosti so sústavami a dodávateľskými trhmi. Zmiernenie návrhu Komisie zahŕňa právomoci, ktoré sa nevzťahujú na základné úlohy regulácie sústav, akými sú napríklad politiky v oblasti obnoviteľných zdrojov a rozvoja výskumu, bezpečnosť dodávky a povinnosť služby vo verejnom záujme. Miera nezávislosti je obmedzená v rozsahu, ktorý neovplyvňuje základné zásady, napríklad povinnosť rešpektovať úlohu iných príslušných orgánov napríklad v súvislosti s udržateľnosťou životného prostredia alebo povinnosťami služby vo verejnom záujme, legislatívnou kontrolou rozpočtu, súdnou kontrolou a prípadným obnovením vedenia regulačného orgánu. V spoločnej pozícii je vo všeobecnosti zachovaná podstata návrhu Komisie, a je preto akceptovateľná. Ako sa uvádza nižšie, pre spoločnú pozíciu by bolo prínosom zahrnutie pozmeňujúcich a doplňujúcich návrhov Európskeho parlamentu objasňujúcich a kompletizujúcich úlohu národných regulačných orgánov. 3.2.3 Usmernenia prijaté v rámci komitologického postupu Usmernenia sú nezáväzné a niektoré z nich sa vypúšťajú (o povinnosti služby vo verejnom záujme, právomociach a povinnostiach národných regulačných orgánov, maloobchodných trhoch a účinnom oddelení prevádzky sústavy na distribučnej úrovni). Ostatné usmernenia sú absolútne nevyhnutné. 3.2.4 Výnimky Rada zaviedla všeobecné výnimky v prípade malých/izolovaných sústav na Cypre, v Luxembursku a na Malte, ako aj v Estónsku, Fínsku a Lotyšsku, a to dovtedy, kým sa ktorýkoľvek z týchto štátov priamo nepripojí na sústavu iného členského štátu, s výnimkou Estónska, Fínska, Lotyšska alebo Litvy. 3.3. Aspekty spoločnej pozície, v ktorých sa zohľadňujú pozmeňujúce a doplňujúce návrhy Európskeho parlamentu V spoločnej pozícii sa zohľadňujú viaceré pozmeňujúce a doplňujúce návrhy Európskeho parlamentu, či už v rovnakom znení alebo vo svojej podstate. Sú to: pozmeňujúce a doplňujúce návrhy Európskeho parlamentu (78, 125 rev, 135 rev, 138 rev), v ktorých sa navrhuje možnosť NPPS, pričom sú koncepčne v rámci rozsahu spoločnej pozície. Európsky parlament však vyžaduje menovanie správcu, ktorý by zabezpečoval nezávislosť NPPS od vertikálne integrovaného podniku a súčasne udržiaval hodnotu aktív NPPS. Takisto je tu zahrnutý pozmeňujúci a doplňujúci návrh 63 o uplatňovaní oddelenia v prípade verejných subjektov. Do spoločnej pozície sú takisto čiastočne zahrnuté tieto pozmeňujúce a doplňujúce návrhy: pozmeňujúce a doplňujúce návrhy 55 a 104 o posilnenej regionálnej spolupráci, pozmeňujúci a doplňujúci návrh 91 o nezávislosti národných regulačných orgánov, pozmeňujúci a doplňujúci návrh 93 o povinnostiach národných regulačných orgánov a pozmeňujúce a doplňujúce návrhy 95 a 96 o metódach schvaľovania taríf. 3.4. Pozmeňujúce a doplňujúce návrhy Európskeho parlamentu schválené Komisiou, ale neprijaté Radou Komisia môže úplne alebo čiastočne akceptovať väčšinu pozmeňujúcich a doplňujúcich návrhov prijatých Parlamentom (v niektorých prípadoch pod podmienkou presnejšieho znenia alebo prepracovania návrhu). To sa týka nasledujúcich hlavných otázok. 3.4.1 Úloha regulačných orgánov Komisia vo všeobecnosti podporuje pozmeňujúce a doplňujúce návrhy Parlamentu, v ktorých sa posilňuje úloha a nezávislosť národných regulačných orgánov (napr. schválenie a presadzovanie ročných investičných plánov NPPS, presadzovanie opatrení na ochranu spotrebiteľov, monitorovanie obmedzujúcich zmluvných postupov, dôrazné pravidlá a zásahy na obnovenie hospodárskej súťaže na dodávateľských trhoch, autonómne financovanie regulačných orgánov). Dlhodobé zmluvy sú akceptovateľné za podmienky, že spĺňajú pravidlá hospodárskej súťaže, ale nebudú sa podporovať, pretože prinášajú riziko likvidácie trhu. Zatiaľ čo cenové obmedzenia môžu byť užitočné vo výnimočných prípadoch a za jasne vymedzených podmienok, je vhodné, aby sa do súčasného kontextu regulovaných cien nezahrnulo osobitné právne ustanovenie, ktoré zabráni otvoreniu trhu v mnohých členských štátoch. Vo všeobecnosti je možné podporiť zásady, z ktorých vychádzajú pozmeňujúce a doplňujúce návrhy týkajúce sa podpory energetickej účinnosti. Nemôže sa však akceptovať osobitný pozmeňujúci a doplňujúci návrh, na základe ktorého sa má ustanoviť jednoznačná požiadavka zaviesť cenové vzorce, ktoré sa zvyšujú v prípadoch väčšej spotreby. Vzhľadom na zložitosť a hospodárske následky takejto požiadavky a existenciu uprednostňovaných alternatívnych spôsobov dosiahnutia rovnakého výsledku by mal mať trh slobodný výber pri zavádzaní vlastných cenových vzorcov. 3.4.2 Práva spotrebiteľov Komisia vo všeobecnosti podporuje pozmeňujúce a doplňujúce návrhy Európskeho parlamentu, na základe ktorých sa posilňujú práva spotrebiteľov. To sa týka najmä rozšírenia prílohy A, povinnosti dodávateľov zaviesť primerané platby vopred, vzájomného uznávania povolení dodávok medzi členskými štátmi, zriadenia jedného kontaktného miesta na vnútroštátnej úrovni s cieľom poskytnúť spotrebiteľom všetky potrebné informácie o ich právach a menovania ombudsmana na vnútroštátnej úrovni. V zásade je takisto možné podporiť návrh zabezpečenia inštalácie inteligentných meracích zariadení v rámci 10-ročného obdobia, hoci by bolo potrebné dôkladne preskúmať presný rozsah pôsobnosti uvedeného návrhu a jeho znenie. Pokiaľ ide o chartu spotrebiteľov energie, Komisia uznáva kľúčovú potrebu informovanosti spotrebiteľov z hľadiska fungovania dodávateľského trhu. Komisia vypracovala informačný nástroj v podobe zoznamu pre európskych spotrebiteľov energie, cieľom ktorého je poskytovať spotrebiteľom informácie o ich právach. Občianske energetické fórum je hybnou silou pri zriaďovaní konkurenčných maloobchodných trhov a pri zabezpečovaní ochrany spotrebiteľov energie v EÚ. Za vypracovanie zoznamu je zodpovedné energetické fórum. Charta spotrebiteľov by bola založená na prílohe A k smerniciam a na smerniciach o všeobecnej ochrane spotrebiteľov, čiže nemá žiadnu pridanú právnu hodnotu. Okrem toho nemôže byť charta začlenená do smerníc z právnych dôvodov, pretože kopíruje existujúce práva. Komisia z tohto dôvodu nemôže podporiť pozmeňujúce a doplňujúce návrhy, cieľom ktorých je začlenenie charty spotrebiteľov energie do smernice. Komisia by však mohla súhlasiť s doložkou o preskúmaní, na základe ktorej by sa do troch rokov uplatňovania smernice vypracovala správa Komisie o vykonávaní opatrení uvedených v prílohe A. Komisia takisto podporuje cieľ pozmeňujúcich a doplňujúcich návrhov o úlohe prevádzkovateľov distribučnej sústavy. Návrhmi je však potrebné zaoberať sa podrobnejšie a uistiť sa, že sú uskutočniteľné a dosiahnuteľné. 3.4.3 Boj s energetickou chudobou Európsky parlament vyžaduje ustanovenie povinnosti pre členské štáty prijímať opatrenia na riešenie otázky energetickej chudoby prostredníctvom ich národných energetických akčných plánov. Malo by sa tým zabezpečiť zníženie počtu ľudí trpiacich energetickou chudobou, znemožnenie odpojenia dôchodcov a zdravotne postihnutých ľudí od prívodu elektrickej energie v zime a vymedzenie energetickej chudoby na vnútroštátnej úrovni v súlade s vymedzením ES založeným na kapacite vykurovať domy podľa noriem Svetovej zdravotníckej organizácie. Komisia nenavrhla zmenu súčasného právneho rámca, ktorý už zahŕňa povinnosť členských štátov chrániť zraniteľných zákazníkov. Energetická chudoba nie je koncepcia používaná vo všetkých členských štátoch a opatrenia na riešenie otázky chudoby si vyžadujú zohľadnenie všetkých aspektov energetickej a sociálnej politiky. Komisia je toho názoru, že používanie energetickej politiky ako jediného nástroja by viedlo k narušeniu fungovania trhu s energiou. Členské štáty majú možnosť vymedziť pojem „zraniteľní zákazníci“ s uvedením odkazu na tých zákazníkov, ktorí trpia energetickou chudobou. Komisia preto môže podporiť povinnosť členských štátov vymedziť energetickú chudobu v rámci vymedzenia zraniteľných zákazníkov na vnútroštátnej úrovni, ale nepodporuje vymedzenie energetickej chudoby na úrovni ES. Komisia je ďalej toho názoru, že na úrovni ES by nebolo vhodné ustanoviť ani povinnosť zabezpečiť znižovanie počtu ľudí trpiacich energetickou chudobou, keďže sa v nej nezohľadňuje rozsiahla politická odozva potrebná na riešenie tejto otázky. Komisia by však mohla podporiť všeobecný cieľ znižovať počet ľudí trpiacich energetickou chudobou. Komisia by takisto mohla podporiť povinnosť členských štátov zabezpečovať osobitnú ochranu dôchodcov a zdravotne postihnutých ľudí počas zimy a informovať Komisiu o opatreniach prijatých v tejto súvislosti. Komisia vo všeobecnosti podporuje aj tie členské štáty, ktoré splnili svoju povinnosť vymedziť pojem „zraniteľní zákazníci“ v prípade potreby s uvedením odkazu na zabránenie odpojeniu od prívodu elektrickej energie, ale je presvedčená o tom, že absolútny zákaz by bol prehnaný. 3.4.4 Prístup k zásobníkom a zemný plyn Pozmeňujúce a doplňujúce návrhy Parlamentu, ktoré posilňujú postup prístupu k zásobníkom podľa článku 19, sa môžu podporiť, to ale neplatí v prípade návrhov vypustiť právne a funkčné oddelenie. Návrh Parlamentu umožniť postup dohodnutého prístupu k zásobníkom zemného plynu nie je možné akceptovať v jeho súčasnej podobe. 3.4.5 Ďalšie otázky Pre Komisiu sú vo všeobecnosti akceptovateľné pozmeňujúce a doplňujúce návrhy Európskeho parlamentu, v ktorých sa zdôrazňujú povinnosti NPPS v oblasti riadenia preťaženia, investícií do novej kapacity a transparentnosti. Komisia môže takisto podporiť požiadavku väčšej spolupráce medzi NPPS pri prevádzke ich systémov, hoci existuje potreba objasniť znenie týchto ustanovení. Parlament chce umožniť členským štátom, aby mohli udeľovať výnimky z pravidiel platných pre prístup tretích strán v prípade priemyselných oblastí. Komisia v zásade podporuje výnimku v prípade priemyselných oblastí, ktoré by zahŕňali aj letiská a železnice. Navrhovaný pozmeňujúci a doplňujúci návrh EP však zachádza príliš ďaleko v tom, že v prípade priemyselných oblastí udeľuje výnimky z takmer všetkých povinností platných pre NPPS a PDS. Akceptovateľným riešením by mohlo byť obmedzenie výnimky na administratívne povinnosti, ktoré predstavujú najväčšiu záťaž, t. j. schvaľovanie taríf ex ante zo strany regulačných orgánov. 4. ZÁVERY Komisia dospela k názoru, že v spoločnej pozícii sú zachované kľúčové prvky návrhu Komisie. Komisia je presvedčená, že v prípade významných otázok sa vďaka spoločnej pozícii dosahuje vo všeobecnosti primeraná rovnováha a uskutočniteľný kompromis a na jej základe bude možné dosiahnuť nenarušené fungovanie vnútorného trhu so zemným plynom a elektrickou energiou. Komisia je však aj toho názoru, že viaceré pozmeňujúce a doplňujúce návrhy prijaté Európskym parlamentom v prvom čítaní by sa mali začleniť do pozície len v rámci druhého čítania.